## La Generalitat i el Govern d’Aragó reforcen la col·laboració en la prevenció d’incendis forestals amb tecnologia i coordinació interautonòmica

*** Juan Carlos Valderrama i Vicente Martínez Mus s’han reunit amb el conseller de Medi Ambient d’Aragó per a entregar emissores TETRA als agents mediambientals
* Els dos executius autonòmics coincidixen en la importància de coordinar les labors de prevenció i extinció d’incendis en zones limítrofes**

La Generalitat i el Govern d’Aragó han reforçat la seua col·laboració per a la prevenció d’incendis forestals en zones limítrofes amb l’entrega d’emissores de radiocomunicació TETRA als equips d’agents mediambientals.

Les dos comunitats han celebrat un acte conjunt en la localitat d’Arcos de las Salinas, a Terol, al qual han assistit, per part de la Generalitat, el conseller d’Emergències i Interior, Juan Carlos Valderrama, acompanyat de la secretària autonòmica d’Emergències i Interior, Irene Rodríguez, i el conseller de Medi Ambient, Infraestructures i Territori, Vicente Martínez Mus, juntament amb la directora general de Prevenció d’Incendis Forestals, Rosa Touris.

En representació del Govern d’Aragó han participat el conseller de Medi Ambient i Turisme, Manuel Blasco, així com la directora general de Gestió Forestal, Maribel Ureta.

La jornada ha servit per a visibilitzar la coordinació activa entre els llocs fixos de vigilància situats en les zones limítrofes de Terol i Castelló, i ha inclòs l’entrega oficial a agents mediambientals d’emissores TETRA, que permetran millorar la comunicació entre els equips de les dos comunitats.

El conseller d’Emergències i Interior de la Generalitat ha assenyalat que “la coordinació entre comunitats limítrofes és fonamental tant per a la prevenció com per a l’extinció d’incendis”. “El foc no entén de límits, no entén de fronteres i l’important és que s’actue ràpidament”, ha assenyalat Juan Carlos Valderrama, que ha insistit, a més, en la importància de la conscienciació ciutadana. “Si és important la labor de l’Administració, també ho és que els ciutadans prenguen precaucions, atenguen les mesures vigents a cada moment i que, davant d’una situació de fum que puguen observar, ràpidament telefonen al 112”, ha dit.

Per la seua banda, el conseller de Medi Ambient ha explicat que estes emissores, integrades en la Xarxa de Comunicacions Mòbils Digitals d’Emergències i Seguretat (COMDES), constituïxen “un sistema de comunicació específic entres observatoris de les zones frontereres de la Comunitat Valenciana, Castella-la Manxa i Aragó i afavorixen la coordinació interautonòmica com una via efectiva per a la lluita contra els incendis”.

Les emissores TETRA (de l’anglés *Terrestrial Trunked Radio*) permeten una comunicació ràpida i immediata entre les brigades forestals, l’intercanvi d’informació en temps real i la localització precisa en cas d’incendis. Es tracta d’una ferramenta tecnològica clau per a millorar la detecció precoç del foc i assegurar una resposta àgil i eficaç en situacions d’emergència.

Vicente Martínez Mus ha subratllat que estes emissores “representen un clar exemple de com la tecnologia es convertix en un element essencial al servici de la prevenció i la protecció del nostre entorn”, i ha assenyalat que la cooperació entre comunitats “és imprescindible”. Gràcies a estos recursos i a la col·laboració permanent, ha conclòs, “estem millor preparats per a respondre de manera ràpida i eficaç davant de qualsevol conat d’incendi forestal”.

Així mateix, el conseller de Medi Ambient d’Aragó ha destacat que la col·laboració entre les dos comunitats “és necessària i és efectiva des de fa diversos anys”, amb la col·laboració de les dos comunitats en l’extinció d’incendis que han tingut lloc en les zones frontereres dels dos territoris. “Vull recordar, a més, que estem en el període de màxima activació de mitjans de l’operatiu de prevenció i extinció d’incendis forestals”, ha indicat, i davant d’este episodi d’altes temperatures ha demanat “extremar la precaució”.

**Vigilància preventiva**

Des de fa diversos anys, els llocs fixos de vigilància de les províncies de Terol i Castelló cooperen en la detecció precoç d’incendis forestals en zones frontereres.

El dispositiu de vigilància preventiva de la Comunitat Valenciana, operatiu tot l’any i amb màxima activitat entre juny i octubre, està format per 19 observatoris forestals a Castelló i València, als quals se’n sumen nou a Aragó i nou a Castella-la Manxa. Les emissores entregades este dilluns se sumen a les ja distribuïdes el passat 12 de juny a Castella-la Manxa.

La jornada ha començat amb una reunió de treball en la qual representants institucionals i personal tècnic de les dos comunitats han compartit experiències i estratègies conjuntes. Posteriorment, les persones assistents han participat en una breu visita a Galáctica, el centre de difusió i pràctica de l’astronomia promogut pel Centre d’Estudis de Física del Cosmos d’Aragó, i s’han desplaçat cap al lloc fix de vigilància situat en el pic del Buitre, a on ha tingut lloc l’acte central.

Fecha: 23/06/2025